Enceladus
Store norske leksikon,Realfag,Astronomi,Solsystemet
Enceladus er en av Saturns måner. Enceladus har atmosfære og fontener av vann og is som spruter opp fra overflaten.
Omløpstiden er 1,37 dager, middelavstand til Saturn er 238 000 kilometer, og den har en diameter på 510 kilometer. Enceladus synes å være dominert av indre aktivitet. Nærbilder fra Voyager 2 viser delvis gammelt kraterterreng, delvis store kraterfrie områder som antas å være mindre enn 100 millioner år gamle. Overflaten er av ren is og reflekterer mer enn 90 prosent av det innfallende sollyset. Enceladus ble oppdaget av den tysk-britiske astronomen William Herschel 28. august 1789.Undersøkelser utført ved hjelp av romsonden Cassini 17. februar og 9. mars 2005, viser at Enceladus har atmosfære.I november 2009 fløy Cassini to ganger nær Enceladus. Sonden foretok en rekke målinger og tok bilder av månens isdekkede overflate. Bilder viser høydedrag og kløfter. Analyser av observasjoner fra Cassini tyder også på at Enceladus har et hav av flytende saltvann under en skorpe av is. Det er identifisert fontener av vann og is som spruter opp fra overflaten. Les mer i Store norske leksikon Saturn Titan Cassini Eksterne lenker Forskning.no: Enceladus  Kollokvium.no: Enceladus – en isfontene med liv? fra kollokvium.no  NASA: Enceladus